Сургуулийн захирлын зөвлөлийн 20 ... оны ... дугаар сарын ...-ны өдрийн хурлаар хэлэлцэж шинэчлэн батлав

**ДАРХАН-УУЛ АЙМАГ ДАХЬ УУЛ УУРХАЙ ЭРЧИМ ХҮЧНИЙ**

**ПОЛИТЕХНИК КОЛЛЕЖИЙН БОЛОН МЭРГЭЖЛИЙН БОЛОВСРОЛЫН СУРГАЛТАНД СУРАЛЦАГЧДЫН**

**ҮЙЛДВЭРЛЭЛИЙН ДАДЛАГЫН ЖУРАМ**

**Зорилго. “**Монгол Улсын боловсролын тухай хууль” “Мэргэжлийн боловсрол сургалтын тухай хууль”-ийн 10 дугаар бүлэг, техникийн боловсрол мэргэжлийн сургалтыг хөгжүүлэх үндэсний хөтөлбөр бусад хууль тогтоомж, эрхийн актуудтай нийцүүлэн үйлдвэрлэлийн дадлагын удирдлага,зохион байгуулалт, үйл ажиллагаатай холбогдсон сургууль, аж ахуйн нэгж, оюутан-суралцагч хоорондын харилцааг зохицуулна.

**Нэг.Нийтлэг үндэслэл**

1.1.Үйлдвэрлэлийн дадлага нь сургалтын үйл ажиллагааны бүрэлдэхүүн хэсэг мөн. Үүнийг мэргэжлийн боловсрол эзэмшүүлэх сургалтын ажлын зохион байгуулалтын үндсэн хэлбэрт дараах байдлаар заасан байна:

* Мэргэжлийн ерөнхий дадлага нь / үйлдвэрлэлийн сургалт / дадлагын ажил байна.

1.1.1.Мэргэжлийн ерөнхий дадлага /үйлдвэрлэлийн сургалт/ дадлагыг:

* Сургууль дээрх
* Ажлын байран дахь
* Төгсөлтийн өмнөх гэсэн хэлбэрээр явуулна.

1.1.2. Дадлагын багш нь дипломын боловсролоос доошгүй болон үйлдвэрлэлийн зохих дадлагатай мэргэжлийн өндөр зэрэгтэй байна.

1.1.3. Дадлагын төрөл, зорилго, мэргэжлийн онцлогоос хамааруулан хөтөлбөрийг нь энэхүү дүрмийн хүрээнд тухайн мэргэжлийн тэнхмийн эрхлэгч,менежер, хариуцан боловсруулж .... зөвлөлөөр батлуулан хичээлийн жилийн эхэнд сургуулийн мэдээллийн систем, “Оюутны гарын авлага”-д оруулсан байна.

1.1.4. Дадлагын хөтөлбөрт нэр, индекс, багц цаг, урьдчилсан шаардлага, зорилго, оюутны эзэмших мэдлэг, чадвар, дадал, хандлагын агуулга, үнэлгээ, ашиглавал зохих ном, сурах бичиг, бусад материалын жагсаалтыг тусгахаас гадна дадлагын хугацаа, зохион байгуулах хэлбэр, дадлага хийх газар, маршрут, ажлын болон амралтын цаг, аюулгүй ажиллагааны нөхцөл, тайлангийн бүтэц зэргийг тодотгосон байна.

1.2. Үйлдвэрлэлийн дадлага нь суралцагчдыг аж ахуйн нэгж байгууллагын үйлдвэрлэлийн үйл ажиллагаанд шууд оролцуулах замаар техник технологи, хөдөлмөрийн зохион байгуулалтын арга ажиллагааг судлуулан, онолын мэдлэгээ бататган эзэмшсэн мэргэжлийн ур чадварыг ажлын байранд дээшлүүлэхэд чиглэгдэнэ.

1.3. Үйлдвэрлэлийн дадлага нь үндсэн хичээлтэйгээ хамт бөгөөд тусдаа багц цагтай байна. Нэг багц цагийн хэмжээ ... долоо хоногтой улирлын хувьд ... цагтай тэнцүү байна.

1.4. Үйлдвэрлэлийн дадлагыг мэргэжлийн чиглэл, захиалга, сургууль - төрийн болон хувийн хэвшлийн аж ахуйн нэгж хоорондын хамтын ажиллагааны гэрээг харгалзан төрийн болон хувийн хэвшлийн аж ахуйн нэгжүүдэд хийнэ.

1.5. Сургууль өөрийн сургалтын дадлагын газруудыг түшиглэн үйлдвэрлэлийн дадлагыг зохион байгуулж болно.

1.6. Суралцагч нь өөрийн хүсэлтээр харьяа орон нутагтаа сургуультай хамтран ажиллах гэрээгүй аж ахуйн нэгж байгууллагад үйлдвэрлэлийн дадлага хийж болох ба энэ тохиолдолд тухайн байгууллагаас тухайн суралцагчийг үйлдвэрлэлийн дадлага хийлгэхийг зөвшөөрсөн албан бичигтэй байна.

1.7. Үйлдвэрлэлийн дадлагад гарах оюутан суралцагч нь эрүүл мэндийн болон гэнэтийн ослын даатгалд бүрэн хамрагдсан байна.

1.8. Үйлдвэрлэлийн дадлага нь батлагдсан сургалтын төлөвлөгөөт хугацаанд хэрэгжих ба дадлага хийлгэх аж ахуйн нэгж байгууллагын онцлог, хэрэгцээ шаардлагаас хамааран хугацааг уян хатан байдлаар зохицуулж болох ба дадлага эхлэхээс 14 хоногийн өмнө сургууль, аж ахуйн нэгж хоорондын холбогдох гэрээ, албан бичиг баримтыг баталгаажуулж бэлтгэл хангасан байна.

**Хоёр. Сургууль дээрх дадлагыг зохион байгуулах журам**

2.1.Мэргэжлийн Үйлдвэр сургалтын хичээлийг сургууль дээрх дадлагын газарт явуулна.

2.2.Сургалтын дадлагын газар нь ердийн болон тусгай зориулалтын машин төхөөрөмжөөр тоноглогдсон байна.

2.3.Батлагдсан сургалтын стандарт, хөтөлбөрийг мөрдөж хуваарийн дагуу хичээллэнэ.

2.4.Сургалтын төлөвлөгөөний дагуу өдөрт 6-8 цагаар 2 цаг тутамд 10 минутын завсарлагаатайгаар сургалт явагдана.

2.5.Суралцагчийн мэдлэг, чадвар, дадлыг үнэлэхдээ сургуулийн хэмжээнд мөрдлөг журмыг баримтална.

2.6.Улиралд хоёроос доошгүй удаа мөн улирлын эцэст түвшин тогтоох шалгалтыг авна.

2.7.Шаардлага хангаагүй суралцагчийг хичээлийн бус цагаар давтан сургалтанд хамруулна.

2.8.Хөдөлмөрийн аюулгүй ажиллагааны дүрмийг чанд биелүүлж дадлагын багш зааварчилгаа өгч, гарын үсэг зуруулж баталгаажуулна.

2.9.Дадлагын газар нь хөдөлмөр хамгаалал аюулгүй ажиллагааны дүрмийн булантай байна.

**Гурав. Ажлын байран дахь дадлагыг зохион байгуулах журам**

3.1.Мэргэжлийн боловсрол сургалтын асуудлаар хамтран ажиллах гэрээний дагуу ажлын байран дахь үйлдвэр сургалтыг явуулна.

3.2.Гэрээнд дадлага хийх суралцагчийн тоо, дадлагын хэлбэр, хугацаа, хоёр талын гүйцэтгэх үүрэг хүлээх хариуцлага зэргийг тодорхой заана.

**3.2.1. Сургуулийн эрх, үүрэг**

 1. Сургуулийн эрх

 1.1. Суралцагчдын дадлагын явцтай танилцаж, энэ талаар санал хүсэлтээ аж ахуйн нэгжийн удирдлагад тавьж шийдвэрлүүлэх.

 1.2. Дадлагын ажлын байрны нөхцөл, хөдөлмөр хамгаалал, цалин урамшуулал, дадлагын хугацаа, дадлагын хөтөлбөрийн биелэлттэй танилцах

 2. Сургуулийн хүлээх үүрэг

 2.1. Дадлага хийх суралцагчдад сургалтын төлөвлөгөөний дагуу дадлагын удирдамжийг тухайн ангийн онцлогт тохируулан боловсруулж өгсөн байна.

 2.2. Суралцагчдад дадлага хийх явцад баримтлах дүрэм, хамтран ажиллах гэрээг танилцуулж, дадлагыг тогтоосон хугацаанд зохион байгуулан удирдлагаар хангана. Мэргэжлийн тэнхимээс гаргасан графикийн дагуу дадлага удирдах болон хянах багшийг томилон ажиллуулна.

 2.3. Дадлагын удирдах болон хянах багш нь суралцагчдад өөрийн болон бусдын аюулгүй ажиллагааг хангаж ажиллах, хөдөлмөрийн аюулгүй ажиллагааны зааварчилгаа өгсөн байна.

**3.2.2. Аж ахуйн нэгжийн эрх, хүлээх үүрэг**

 1. Аж ахуйн нэгжийн эрх

 1.1. Үйлдвэрлэлийн сургалт, дадлагыг хамтран зохион байгуулах гэрээнд саналаа оруулах

 1.2. Тайлан хамгаалалтыг бүтээлч хэлбэрээр хамгаалахад туслах, хамтран ажиллах.

 2. Аж ахуйн нэгжийн хүлээх үүрэг

 2.1. Суралцагчдын үйлдвэрлэлийн дадлагыг байгууллагынхаа цех тасаг, хэсэгт хийлгэж, дадлагын хөтөлбөрийн дагуу гүйцэтгэх ажлаар хангах.

 2.2. Дадлага эхлэхээс өмнө суралцагчдад үйлдвэрлэлийн дотоод дүрэм, технологи ажиллагааны онцлог, аж ахуйн нэгжид мөрдөж байгаа хөдөлмөр хамгаалал, аюулгүй ажиллагааны дүрэм, журмуудыг танилцуулан аюулгүй ажиллах нөхцлийг бүрдүүлэх.

 2.3. Суралцагчдыг тухайн үйлдвэрийн цех болон бүтээгдэхүүн үйлдвэрлэх бүх дамжлагууд, технологи ажиллагаатай биечлэн танилцуулах.

 2.4. Аж ахуйн нэгж, байгууллага нь үйлдвэрлэлийн байранд дадлага удирдан чиглүүлэх сургагч багш болох инженер техникийн ажилтанг томилох.

 2.5. Дадлагын хугацаанд гүйцэтгэсэн ажил, эзэмшсэн мэдлэг ур чадвар, хандлагын талаар дүгнэлт тодорхойлолт өгөх

 2.6. Суралцагчид үйлдвэрлэлийн дадлагын хугацаанд бие даан ажилчин, ажилтны оронд ээлж, дамжлагад ажиллаж чанартай бүтээгдэхүүн үйлдвэрлэсэн бол цалин хөлсийг ажилчдын нэгэн адил олгох. Төрөл бүрийн уралдаанд хамруулан оролцуулах.

 2.7. Үйлдвэрлэлийн дадлагын хугацаанд оюутныг аюул осолгүй ажиллах нөхцлөөр хангаж, өөрийн ажиллагсдын нэгэн адил тэдэнд хөдөлмөр хамгааллын хувцас хэрэгсэл, хөнгөлөлтэй хоол, байр сууц, тээврээр үйлчлэх

 2.8. Суралцагчид үйлдвэрлэлийн дадлагын хугацаанд тэдний нас, сэтгэхүйг харгалзан үзэх бөгөөд “Хөдөлмөрийн тухай хууль”-ийн 5 дугаар бүлгийн 71.1. “Долоо хоногийн ажлын цаг нь 14-15 насны ажилтанд 30 цаг хүртэл, 16-17 насны болон хөгжлийн бэрхшээлтэй ажилтанд 36 цаг хүртэл байна.” Заалтыг мөрдөн хэрэгжүүлэх.

 2.9. Техникчийн боловсролын оюутны төгсөлтийн ажилд шаардлагатай материал цуглуулах, судалгаа хийхэд туслах.

 2.10. Үйлдвэрлэлийн дадлагын үед оюутантай холбоотой гарсан зөрчил дутагдлын талаар дадлага удирдаж буй багшаар дамжуулан сургуулийн захиргаанд асуудал тавьж шийдвэрлүүлэх

**3.2.3. Дадлага удирдагчийн эрх, үүрэг**

 1. Дадлага удирдагчийн эрх

 1.1. Дадлагын хөтөлбөрийг биелүүлэхгүй байгаа, ажлын цаг ашиглалт, сахилга дэг журам хангаагүй оюутан, суралцагчдын талаар тодорхойлолт гаргаж өгөх.

 1.2. Дадлагын хөтөлбөрийн биелэлт, гэрээний биелэлтийн талаар аж ахуйн нэгжийн захиргаа, оюутан суралцагчдад шаардлага тавих

 1.3. Суралцагчдын мэдлэг, чадварын байдлыг тухай бүр шалгаж үнэлэлт, дүгнэлт өгч байх

 ХОЁР . Дадлага удирдагчийн үүрэг

 2.1. Үйлдвэрлэлийн дадлагын хөтөлбөр, удирдамжийг боловсруулан батлуулж, графикийг мөрдөж ажиллана.

 2.2. Суралцагчийг дадлагад гарахаас өмнө дадлагын зорилго, гүйцэтгэх ажлын хэмжээ, дадлагын үед баримтлах дэг журам, өөрийн болон бусдын аюулгүй ажиллагааг хангаж ажиллах аюулгүй ажиллагааны заавар зэргийг оюутанд танилцуулж, гарын үсэг зуруулсан байна.

 2.3. Дадлагыг удирдамжийн дагуу удирдан явуулах, суралцагчид зөвлөн туслах, хяналт тавихын зэрэгцээ оюутан, үйлдвэрийн газрын удирдлага хоёрыг холбох үүрэг гүйцэтгэнэ.

 2.4. Дадлага хийх суралцагчийг аж ахуйн нэгж, байгууллагын цех, тасаг, ажлын байртай танилцуулах боломж хангахуйц графикийг үйлдвэр дээрх дадлагажуулагч багштай хамтран боловсруулж үйлдвэр аж ахуйн нэгжийн удирдлагаар батлуулж мөрдүүлнэ.

 2.5. Дадлагыг аж ахуйн нэгж байгууллагын дотоод журам, эрүүл ахуй, хөдөлмөр хамгаалал, аюулгүй ажиллагааны шаардлагын түвшинд зохион байгуулна.

 2.6. Дадлагын үр дүнд зохих үнэлгээ дүгнэлт өгч, суралцагчаар тайлан хамгаалалт хийлгэнэ.

**3.2.4. Дадлагажигч оюутан-суралцагчийн эрх, үүрэг**

 1. Суралцагчийн эрх

 1.1. Сургууль, аж ахуйн нэгж хооронд байгуулсан гэрээний заалтыг биелүүлэх талаар талуудад санал хүсэлт тавьж шийдвэрлүүлэх.

 1.2. Үйлдвэр, аж ахуйн газрын зохион байгуулалт, техник технологийн процесс эдийн засгийн үндсэн үзүүлэлт, ажлын арга барил зэрэг асуудлаар материал цуглуулах, зураг схемтэй танилцан судалгаа хийх.

 1.3. Үйлдвэрлэлйин газарт үндсэн болон туслах орон тоон дээр ажилласан бол тохирсон цалин болон аж ахуйн нэгжийн зүгээс ажилчиддаа үзүүлэх хөнгөлөлт урамшууллыг эдлэх.

 1.4. Дадлагын ажлын өдрийн үргэлжлэх хугацааг гэрээнд зааснаар мөрдөхийн хамт, хөдөлмөр хамгаалал, аюулгүй ажиллагааны хөнгөлөлт эдлэх.

 2. Суралцагчийн хүлээх үүрэг

 2.1. Дадлагын хөтөлбөрийн дагуу гүйцэтгэх ажлыг бүрэн биелүүлнэ.

 2.2. Дадлага хийж байгаа үйлдвэрийн газрын дотоод дүрэм, журам, аюулгүй ажиллагааны дүрмийг баримтална.

 2.3. Дадлага хийж байгаа үйлдвэрийн тоног төхөөрөмж, аппарат хэрэгсэл болон эрчим хүч, түүхий эд материалыг хайр гамтай арвич хямгач зарцуулна.

 2.4. Суралцагчдын өөрийн буруугаас гологдол гаргах, машин тоног төхөөрөмж эвдрэх тохиолдолд эд материалын хариуцлага хүлээнэ.

 2.5. Хөдөлмөр хамгаалал, ариуцан цэврийн шаардлага хангасан ажлын хувцас хэрэгслийг бүрэн хэрэглэж заншина.

 2.6. Дадлагын хугацаанд үйлдвэр аж ахуйн нэгжээс олгосон багаж хэрэгсэл, техник технологийн баримт бичиг, ажлын хувцас зэргийг нямбай эзэмшин ажиллана. Хаяж үрэгдүүлсэн тохиолдолд төлбөрийг барагдуулна.

 2.7. Дадлага хийж байгаа суралцагч тухайн газартаа сургуулиа сурталчилах, эрдэм дэлгэрүүлэн соёл түгээж, үлгэр жишээч байх ёстой.

 2.8. Дадлагад гарах суралцагч гэнэтийн ослын даатгалд бүрэн хамрагдсан байна.

**Дөрөв. Төгсөлтийн өмнөх дадлагыг зохион байгуулах журам.**

4.1.Суралцагчийн төгсөлтийн өмнөх дадлагыг үйлдвэр аж ахуйн нэгж байгууллага дээр явуулна.Үүнд тус дүрмийн 3-р заалтыг мөрдөнө.

4.2. Дадлагын хичээлийн стандарт, хөтөлбөрийг гүйцэд хангаагүй суралцагчийг төгсөлтийн өмнөх үйлдвэрлэлийн дадлагад гарахаас өмнө тодорхой хугацаагаар сургууль дээрх дадлагын газарт дадлагажуулсны дараа төгсөлтийн өмнөх үйлдвэрлэлийн дадлагад гаргана.

4.3.Төгсөгчид нь ажлын байран дахь сургалтын хэлбэрээр ажиллах ба үйлдвэр аж ахуйн байгууллагатай хамтран мэргэжлийн урьдчилсан зэргийг олгоно.

4.4.Төгсөх суралцагч төгсөлтийн өмнөх дадлагыг тусгай удирдамжийн дагуу гүйцэтгэж дадлагын ажлын тайлан бичиж хамгаална.

**Тав. Мэргэжлийн ерөнхий дадлагын хичээлийн мэдлэг, чадвар, дадлыг үнэлэх.**

5.1.Суралцагчид дадлагын тайланг хуваарьт хугацаанд нь харьяалагдах тэнхимд мэргэжлийн ур чадварын төгсөлтийг бүтээлч хэлбэрээр болон шалгуур үзүүлэлтийн дагуу шалгуулан дүгнүүлнэ.

5.2. Дадлагын тайланг дүгнэхэд дадлага хийсэн газрын тодорхойлолтыг харгалзана.

5.3. Дадлагын ажлын тайланд дадлага хийсэн байгууллагын удирдагчийн тодорхойлолт, дадлагын ажлын төлөвлөгөө бусад шаардагдах материалуудыг хавсаргасан байна.

5.4. Суралцагч хүндэтгэх шалтгааны /нотлох баримтыг үндэслэх/ улмаас дадлагын нийт хугацааны 1/3-ээс бага хугацаанд дадлагад гарч чадаагүй тохолдолд тухайн дадлагыг нөхөн хийхийг зөвшөөрнө.

5.5. Мэргэжлийн ерөнхий дадлага, үйлдвэрлэлийн дадлагын хичээлийн үнэлгээний шалгуур:

* Ажлын арга барил эзэмшилт, өөртөө тавих хяналт
* Үйлдвэр сургалтанд тавигдах технологийн шаардлагын мөрдөлт
* Суралцагчийн нормын /хувцасны болон бүтээлийн / биелэлт
* Хөдөлмөрийн аюулгүй ажиллагааны шаардлага дүрмийн биелэлт
* Бүтээлч санаачлага, мэргэжлийн сонирхол

5.6.Шалгуур үзүүлэлтүүдийг үндэслэн суралцагчдыг мэдлэг чадвар дадлыг дүгнэх журмын дагуу A,B,C,D ерөнхий үнэлгээ өгнө.

А / онц сайн-дээд түвшин / үнэлэлт 90-100 оноо

* Эзэмшвэл зохих хөдөлмөрийн арга барилыг зөв итгэлтэй эзэмшсэн, бие даан ажиллаж гүйцэтгэж байгаа ажил болон үйлдвэрлэж байгаа бүтээгдэхүүний чанарыг хянаж чаддаг, ажлын бүх үе шатанд өөртөө тавих хяналтыг хэрэгжүүлж сурсан / 15-18 оноо/
* Технологийн баримт бичгийг шаардлагад бүрэн нийцүүлэн ажилладаг / 30-34 оноо /
* Сургалтын үе шат бүрт суралцагчийн гүйцэтгэвэл зохих нормыг бүрэн биелүүлсэн буюу давуулан биелүүлсэн . / 10-11 оноо /
* Ажлын байраа зөв зохион байгуулж, ажлаа сайтар төлөвлөж аюулгүй ажиллагаа, эрүүл ахуй, ариун цэврийн шаардлагыг бүрэн биелүүлсэн / 15-17 оноо /
* Бүтээлч шинэлэг зүйлтэй даалгавар , технологи эзэмших сонирхол төлөвшсөн, бие дааж шинэ бүтээгдэхүүн технологийг хийж амжилттай туршсан бол / 20 - 21 оноо /

В / сайн- дунджаас дээгүүр түвшин / үнэлэлт 80-89 оноо

* Эзэмшвэл зохих хөдөлмөрийн арга барилыг сайн эзэмшсэн, бие даан ажиллаж өөртөө хяналт тавьж сурсан. /13-14 оноо/
* Технологийн шаардлагыг мөрдөж ажилладаг /26-27 оноо/
* Сургалтын үе шат бүрд суралцагчийн гүйцэтгэвэл зохих нормыг биелүүлсэн / 9 -12 оноо /
* Ажлын байраа зохион байгуулж, ажлаа төлөвлөж аюулгүй ажиллагааг хангасан. / 13-14 оноо /
* Технологи шинэчлэн боловсруулж шинэ бүтээгдэхүүн туршсан түүндээ үнэлэлт өгөх ажлыг нөхөдтэйгээ хамтарч гүйцэтгэсэн бол / 19-22 оноо/

С / хангалттай-дундаж / үнэлэлт 70-79 оноо /

* Эзэмшвэл зохих хөдөлмөрийн арга барилыг сайн эзэмшсэн боловч ноцтой биш алдаа гаргаж түүнийгээ засаж залруулж чадсан ажлын явцын хяналтыг хэрэгжүүлэхдээ багшийн туслалцаа авдаг. / 10-12 оноо /
* Технологийн шаардлагын дагуу ажлыг үндсэнд нь өөрөө гүйцэтгэсэн боловч заримдаа гаргаж түүнийгээ өөрөө болон багшийн зөвлөгөөний дагууд дор бүр нь арилгаж чадсан. / 24-25 оноо /
* Суралцагчийн сургалтын тухайн үе шатны нормыг үндсэндээ биелүүлсэн / 7-8 оноо /
* Ажлын байраа зохион байгуулах, ажлаа төлөвлөх аюулгүй ажиллагааг хангаж биелүүлсэн боловч багшийн нэмэлт зөвлөгөө туслалцааг авсан / 11 -12 оноо /
* Бие дааж технологийг шинэчлэх түүнд дүн шинжилгээ хийх арга барилыг эзэмших сонирхол тэмүүлэл бага, багшийн шахалт шаардлагаар гүйцэтгэдэг / 11-12 оноо/

D / дундажаас доогуур боломжийн түвшин / үнэлэлт 60-69 оноо /

* Ажлын арга барилыг бүрэн эзэмшээгүй ажлын явц чанарт багшийн хяналт шаардагдаж байсан . / 9-10 оноо /
* Технологийн шаардлагын дагуу гүйцэтгэсэн боловч багшийн тусламжтайгаар арилгаж болох ноцтой биш алдаа гаргасан. / 22-23 оноо /
* Суралцагчийн нормыг 10-15% доогуур биелүүлсэн . / 5-6 оноо /
* Ажлын байраа зохион байгуулах , ажлаа төлөвлөх, ариун цэвэр, эрүүл ахуйн шаардлагыг үндсэнд нь биелүүлсэн боловч багшийн зөвлөгөөг удаа дараа авсан. / 9-10 оноо /
* Технологи шинэчлэх турших ажил хийх сонирхол бага хийхдээ зөвхөн шаардлагаар хийдэг. / 15-16 оноо /

F / Хангалтгүй үнэлэлт / 0-59 оноо /

* Ажлын арга барил эзэмшсэн өөрийн үйл ажиллагаанд тавих хяналт хангалтгүй. / 0-8 оноо /
* Технологийн шаардлагыг бүрэн хангаагүйгээс алдаа гологдол гаргасан / 0-21 оноо /
* Суралцагчийн нормоо 80%-аас доош биелүүлсэн. / 0-4 оноо/
* Ажлын байрны зохион байгуулалт, төлөвлөлт, аюулгүй ажиллагаа, ариун цэвэр, эрүүл ахуйн шаардлагыг хангалтгүй биелүүлсэн. /0-8 оноо/
* Технологи шинэчлэх сайжруулах ажилд хангалтгүй оролцсон буюу сонирхолгүй. / 0-14 оноо /